**Dragi roditelji i učenici!**

Ovoga proljeća pripremili smo posebno lijepu domaću zadaću za cijelu vašu obitelj. Ukoliko imate malo vremena i voljni ste razvijati svoju ljubav prema knjizi i čitanju, pogotovo u ovoj **Godini čitanja**, ovo će biti prava poslastica za vas!

Na drugoj stranici ovog pisma nalazi se popis zadataka, vezanih uz **knjigu i čitanje**. Gledajte na njih kao na priliku za dodatno zbližavanje i za kvalitetno provođenje slobodnog vremena.

Počinjemo 23. travnja, na **Svjetski dan knjige. „**Rješenja” zadataka fotografirajte i pošaljite do **15. svibnja (Međunarodnog dana obitelji)** 2021. g. na dolje navedeni mail.

**Sve** obitelji koje uspiju riješiti zadatke, ulaze u izvlačenje i mogu dobiti jako lijepe i vrijedne nagrade! Dakle, uopće nije važno tko će prvi ispuniti izazov!

Još jednom napominjemo da ovo nije obvezna zadaća i da je namijenjena samo onima koji mogu i žele više. 

Veselim se vašem odazivu!

 **Maja Kralj**,

 *knjižničarka OŠ Pavla Štoosa, voditeljica OBITELJSKOG ČITATELJSKOG IZAZOVA*

**Rješenja i ostale fotografije** *(te eventualna pitanja vezana uz projekt)* **šaljite na adresu:** maja1kralj@gmail.com

**SRETNO!**

***SPONZORI*** *(nagrade) Obiteljskog čitateljskog izazova:*

*Dvor Trakošćan – obiteljska ulaznica*

*Fast Food Fit – 1 jumbo pizza ili 2 velike*

*Gradska knjižnica Klanjec – besplatno članstvo za sve članove obitelji*

*Muzej Iluzija (Zagreb)– obiteljska ulaznica*

*Muzej krapinskih neandertalaca – obiteljska ulaznica*

*Park znanosti (Oroslavje) – obiteljska ulaznica*

*Vila Zelenjak Ventek**– ručak za cijelu obitelj*

*poklon-paket knjiga za cijelu obitelj*

*slatki paket za cijelu obitelj*

**OBITELJSKI ČITATELJSKI IZAZOV**

* 1. Fotografirajte članove svoje obitelji uz **obiteljsku kućnu knjižnicu**, bez obzira koliko ona mala bila. :)
* 2. Roditelji, pročitajte koju večer svojoj djeci (bez obzira koliko oni bili veliki) neku **priču za laku noć** i napravite zajednički *selfie* dok to radite.
* 3. Fotografirajte **straničnike** *(bookmarkere, označivače za knjige)* koje imate kod kuće ili napravite svoje. Pustite mašti na volju...
* 4. Djeco, zamislite da pišete svoju prvu vlastitu knjigu. Naslikajte ili nacrtajte **naslovnicu** te knjige (uz obavezni naslov te svoje ime i prezime).
* 5. Dragi učenici, doznajte koje knjige su **vaši roditelji** posebno voljeli čitati kad su bili mali.
* 6. Doznajte najdražu knjigu **školske knjižničarke**!
* 7. Doznajte najdražu knjigu svoje **učiteljice ili učitelja/razrednika ili razrednice**!
* 8. Na mrežnoj stranici naše škole (na poveznici „*Knjižnica*”) pronađite stranicu **ODMORI OČI I POSLUŠAJ**, poslušajte kratku priču „Noć i dan” i odgovorite na pitanje **kada to točno prestaje noć i počinje dan**.
* 9. U školskoj knjižnici posudite bilo koji broj časopisa **Smib ILI Modra lasta** i zapišite naslov stripa koji vam se najviše svidio.
* 10. Posjetite koju od naših **kućica za knjige**, postavljenih kod škole u Kraljevcu i u Radakovu te posudite koju od knjiga ili, ako ste u mogućnosti, darujte neku svoju pročitanu *(to ne morate fotografirati ;)* *)*.